รัฐบาลไทย-ข่าวทำเนียบรัฐบาล-คปภ. ยึดประชาชนเป็นศูนย์กลาง มุ่งเน้นการพัฒนาอย่างไม่หยุดนิ่ง รักษามาตรฐานระบบบริหารงานคุณภาพ ISO 9001 : 2015 ต่อเนื่อง 8 ปีซ้อน
วันพุธที่ 17 ตุลาคม 2561
คปภ. ยึดประชาชนเป็นศูนย์กลาง มุ่งเน้นการพัฒนาอย่างไม่หยุดนิ่ง รักษามาตรฐานระบบบริหารงานคุณภาพ ISO 9001 : 2015 ต่อเนื่อง 8 ปีซ้อน
สํานักงาน คปภ. ได้รับการรับรองระบบบริหารงานคุณภาพตามมาตรฐาน ISO 9001:2015 เป็นปีที่ 2 จากสถาบันรับรองมาตรฐานไอเอสโอ (Management System Certification Institute (Thailand) : MASCI)
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่าตลอดระยะเวลาที่ผ่านมา สํานักงาน คปภ. มีนโยบายให้ความสําคัญอย่างยิ่งต่อการกํากับดูแลคุณภาพของตัวแทน/นายหน้าประกันภัย ซึ่งที่ผ่านมาสํานักงาน คปภ. ได้มีทั้งมาตรการส่งเสริมและกํากับดูแลให้ตัวแทน/นายหน้าประกันภัยมีมาตรฐานจรรยาบรรณและแนวปฏิบัติที่ดีในการนําเสนอผลิตภัณฑ์ประกันภัยต่อประชาชน ตลอดจนดูแลประชาชนผู้เอาประกันภัยภายหลังที่มีการขายผลิตภัณฑ์ประกันภัย เพื่อให้ประชาชนในวงกว้างเกิดความเชื่อมั่นในระบบประกันภัยและใช้ประโยชน์จากระบบประกันภัยได้อย่างเพียงพอและทั่วถึง พร้อมทั้งได้มีนโยบายมุ่งเน้นการพัฒนาคุณภาพการให้บริการผู้มีส่วนได้เสียทุกภาคส่วนอย่างต่อเนื่องและเป็นรูปธรรม คู่ขนานกันไป โดยมีการจัดตั้งคณะกรรมการนโยบายการจัดทําระบบบริหารงานคุณภาพ และคณะทํางานจัดทําระบบบริหารงานคุณภาพ เพื่อพัฒนาระบบงานและระบบบริหารงานให้มีคุณภาพยิ่งขึ้นอย่างต่อเนื่อง
โดยเมื่อเร็วๆ นี้ สํานักงาน คปภ. ได้รับการรับรองระบบบริหารงานคุณภาพตามมาตรฐาน ISO 9001:2015 เป็นปีที่ 2 จากสถาบันรับรองมาตรฐานไอเอสโอ (Management System Certification Institute (Thailand) : MASCI) สําหรับขอบข่ายการบริการออกใบอนุญาตเป็นตัวแทนประกันชีวิต ตัวแทนประกันวินาศภัย นายหน้าประกันชีวิตและนายหน้าประกันวินาศภัย หลังจากที่ได้ปรับเปลี่ยนจากมาตรฐานเดิม คือ ISO 9001:2008 ที่สํานักงาน คปภ. ได้รับการรับรองมาอย่างต่อเนื่องตั้งแต่ปี 2554 สําหรับการรับรองตามมาตรฐาน ISO 9001:2015 มีระยะเวลา 3ปี ซึ่งจะมีผลถึงวันที่ 10 สิงหาคม 2563 โดยสถาบันรับรองมาตรฐานไอเอสโอ (MASCI) มีการดําเนินการตรวจติดตามผลการรักษาระบบบริหารงานคุณภาพอย่างสม่ําเสมอ ซึ่งผลการตรวจติดตามครั้งที่ 1 เมื่อวันที่ 17 กันยายน 2561 ที่ผ่านมา สํานักงาน คปภ. ได้รับการประเมินผลว่ามีระบบบริหารงานคุณภาพที่มีประสิทธิภาพและเป็นไปตามมาตรฐานที่กําหนดไว้ โดยไม่พบข้อบกพร่องของระบบบริหารงานคุณภาพ และมีจุดแข็ง (Strengths) ที่ผู้บริหารและพนักงานทุกระดับมีความตระหนักถึงความสําคัญของการนําระบบการจัดการมาปฏิบัติ ส่งผลให้การดําเนินการเป็นไปอย่างมีคุณภาพ และต่อเนื่อง รวมถึงสามารถนําหลักการที่กําหนดไว้ในมาตรฐาน ISO 9001 : 2015 มาประยุกต์ใช้ในการปฏิบัติงานขององค์กรได้อย่างมีประสิทธิภาพ
ทั้งนี้ เพื่อเป็นการยกระดับมาตรฐานการให้บริการอย่างไม่หยุดนิ่ง สํานักงาน คปภ. ยังจัดให้มีการสํารวจความพึงพอใจของผู้ใช้บริการ ซึ่งผลการสํารวจระดับความพึงพอใจของผู้รับบริการในปี 2561 (มกราคม – มิถุนายน) พบว่า ผู้รับบริการมีความพึงพอใจในระดับสูง และไม่มีข้อร้องเรียนใด ๆ นอกจากนี้ยังนําเทคโนโลยีมาช่วยอํานวยความสะดวกให้แก่ผู้รับบริการมากขึ้น อาทิ เครื่องชําระค่าธรรมเนียม EDC ที่สามารถชําระค่าธรรมเนียมการออกใบอนุญาตด้วยบัตรเครดิต บัตรเดบิต หรือ QR CODE และเครื่องกดบัตรคิวที่มีจอแสดงผลสามารถแสดงสื่อประชาสัมพันธ์สร้างการรับรู้การให้บริการต่างๆ เป็นต้น
“ขณะนี้ สํานักงาน คปภ. อยู่ระหว่างการศึกษาความเป็นไปได้ในการขยายขอบข่ายการรับรองตามมาตรฐาน ISO 9001:2015 สําหรับการให้บริการออกใบอนุญาตเป็นตัวแทน/นายหน้าประกันภัย ไปยัง สํานักงาน คปภ. เขตท่าพระ และเขตบางนา เพื่อขยายความเชื่อมั่นในการให้บริการของสํานักงาน คปภ. อย่างไม่หยุดยั้ง โดยสํานักงาน คปภ. ยังคงจะมุ่งเน้นพัฒนาคุณภาพการให้บริการประชาชน ทั้งในด้านการคุ้มครองสิทธิประโยชน์ และด้านการประกันภัยอื่นๆ อย่างครบวงจร โดยยึดถือนโยบายคุณภาพ “สํานักงาน คปภ. มุ่งมั่นให้บริการด้วยความรวดเร็ว ถูกต้อง คุ้มครองประชาชน” เป็นตัวขับเคลื่อน ทั้งนี้ หากท่านมีข้อสงสัยด้านการประกันภัย สามารถสอบถามข้อมูลเพิ่มเติมได้ที่สายด่วน คปภ. 1186” เลขาธิการ คปภ. กล่าวในตอนท้าย